Komisijos reglamentas (EB) Nr. 996/2002
2002 m. birželio 11 d.
nustatantis išsamias Tarybos reglamento (EEB) Nr. 2019/93 taikymo taisykles dėl papildomos pagalbos galvijienos sektoriuje mažosioms Egėjo jūros saloms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. liepos 19 d. Tarybos reglamentą (EEB) Nr. 2019/93, nustatantį konkrečias priemones mažosioms Egėjo jūros saloms dėl tam tikrų žemės ūkio produktų [1], su paskutiniais pakeitimais, padarytais Reglamentu (EB) Nr. 442/2002 [2], ypač į jo 6 straipsnio 4 dalį,
kadangi:
(1) Reglamentas (EEB) Nr. 2019/93, kuris visų pirma nustato gyvulininkystei galvijienos sektoriuje taikomas konkrečias priemones mažosiose Egėjo jūros salose, buvo iš esmės pakeistas Reglamentu (EB) Nr. 442/2002. Siekiant teisinio aiškumo, po šio pakeitimo turėtų būti priimtos naujos šio reglamento įgyvendinimo nuostatos dėl papildomos pagalbos galvijienos gamintojams ir turėtų būti panaikintas 1993 m. spalio 21 d. Komisijos reglamentas (EEB) Nr. 2889/93, nustatantis tam tikras išsamias Reglamento (EEB) Nr. 2019/93 taikymo taisykles dėl specialiosios priemokos galvijienos gamintojams ir priemokos už karvių žindenių laikymą priedų [3].
(2) Pagal Reglamento (EEB) Nr. 2019/93 6 straipsnio 2 dalį, pagalba jaučiams penėti galvijienos gamintojams suteikiama greta specialiosios priemokos, nustatytos 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo [4] su paskutiniais pakeitimais, padarytais Komisijos reglamentu (EB) Nr. 2345/2001 [5], 4 straipsnyje. Pagal minėto reglamento 6 straipsnio 2 dalies antrą papunktį šis priedas turi būti suteikiamas ne daugiau kaip už 12000 jaučių per metus, laikantis Reglamento (EB) Nr. 1254/1999 4 straipsnio 1 ir 4 dalyse nustatytos regioninės ribos.
(3) Siekiant supaprastinti administracinį valdymą, turėtų būti nustatyta, kad dėl papildomosios pagalbos pagal Reglamentą (EEB) Nr. 2019/93 ir priemokų pagal Reglamentą (EB) Nr. 1254/1999 turi būti pateikiama viena paraiška.
(4) Šiame reglamente nustatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Priedas prie Reglamento (EEB) Nr. 2019/93 6 straipsnio 2 dalyje numatytos specialiosios priemokos jaučiams penėti suteikiamas pagal Reglamento (EB) Nr. 1254/1999 nuostatas, taikomas paraiškoms dėl specialiosios priemokos jaučiams.
Šis priedas turi būti suteikiamas ne daugiau kaip už 12000 jaučių per metus, laikantis Reglamento (EB) Nr. 1254/1999 4 straipsnio 1 ir 4 dalyse nustatytų regioninės ribos. Šio limito ribose netaikomas minėto reglamento 4 straipsnio 4 dalyje nurodytas proporcinis sumažinimas.
2. Priedas prie Reglamento (EEB) Nr. 2019/93 6 straipsnio 3 dalyje numatytos priemokos už karvių žindenių laikymą suteikiamas pagal Reglamento (EB) Nr. 1254/1999 nuostatas, taikomas paraiškoms dėl specialiosios priemokos už karvių žindenių laikymą.
2 straipsnis
Dėl 1 straipsnio 1 ir 2 dalyse nurodytos papildomos pagalbos ir Reglamente (EB) Nr. 1254/1999 nustatytos specialiosios priemokos ir priemokos už karvių žindenių laikymą gamintojas pateikia vieną paraišką laikydamasis minėtame reglamente nustatytų taisyklių.
3 straipsnis
1. Graikijos valdžios institucijos nedelsdamos praneša Komisijai apie visas nuostatas, kurias jos gali priimti dėl 1 straipsnyje nurodytos papildomosios pagalbos teikimo.
2. Kiekvienais metais, ne vėliau kaip liepos 31 d., Graikijos valdžios institucijos praneša Komisijai už prieš tai buvusius kalendorinius metus gyvulių skaičių, kuriems buvo taikyta ir suteikta 1 straipsnio 1 ir 2 dalyse nurodyta papildoma pagalba.
4 straipsnis
Reglamentas (EEB) Nr. 2889/93 panaikinamas.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo įsigaliojimo datos. Tačiau 2 straipsnis taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 11 d.